钦定古今图书集成/明伦汇编/氏族典/第267卷 > 王荣
## 钦定古今图书集成/明伦汇编/氏族典/第267卷 > 王荣

按《宋史王荣传》：“荣，定州人。父洪嗣，仕晋为本州十县
游奕使。荣少有膂力，事瀛州马仁瑀为厮役。太宗在
藩邸，得隶左右。即位，补殿前指挥使，加御前忠佐马
步军都军头，领懿州刺史。坐受秦王廷美宴劳，出为
濮州马军教练使。未行，马仁瑀子告荣与秦王亲吏
善，坐削籍流海岛。雍熙中，召还为副军头。端拱初，累”
迁龙卫都指挥使、领罗州团练使，率兵戍遂城。召拜
侍卫马军都虞候、峰州观察使。出为定州行营都部
署。荣麤率所为不中理，母老不迎养，太宗闻而怒，责
授右骁卫大将军，迁右羽林军大将军。真宗即位，领
奖州刺史，寻授滨州防御使，迁泾原仪渭驻泊部署。
咸平二年，车驾北征，召为贝、冀行营副都部署。师旋，
复还泾原。明年，援送灵武刍粮，疏于智略，为蕃寇所
劫，除名、配均州。六年，起为左卫将军。景德初，命为黄
河南岸都巡检使。二年，迁左神武军大将军、领恩州
刺史。郊祀，改左龙武军、领达州团练使。大中祥符中，
迁左卫大将军，领昌州防御使。六年，朝太清宫，命为
河南府。九年，卒，官。其一子荣善射，尝引强注屋栋，矢
入木数寸，时人目为“王硬弓。”